《宿马龙州次王朝言都宪韵三首 其三》
明代·王缜

年年于此驻征骖，宣布深惭读召南。万里孤心依魏阙，百年吾召在茅庵。

云鹏枉展风中翼，蕉鹿虚传梦里谈。不是迂疏轻势分，从来名教要人担。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。